Απόφαση του Συμβουλίου

της 7ης Νοεμβρίου 2000

για την τροποποίηση της απόφασης 2000/24/ΕΚ με σκοπό την επέκταση της εγγύησης της Κοινότητας στην Ευρωπαϊκή Τράπεζα Επενδύσεων ώστε να καλυφθούν δάνεια που χορηγούνται για σχέδια στην Κροατία

(2000/688/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Στις 6 Μαρτίου 1995, το Συμβούλιο Γενικών Υποθέσεων εξέδωσε οδηγίες διαπραγμάτευσης για τη σύναψη οικονομικής και εμπορικής συμφωνίας, συμπεριλαμβανομένου ενός χρηματοδοτικού πρωτοκόλλου με την Κροατία. Το χρηματοδοτικό πρωτόκολλο συνίστατο σε ειδική δανειακή διευκόλυνση της Ευρωπαϊκής Τράπεζας Επενδύσεων (ΕΤΕ) ύψους 230 εκατομμυρίων ευρώ για την Κροατία, που κάλυπτε πενταετή περίοδο. Στις 4 Αυγούστου 1995, η προεδρία του Συμβουλίου ανακοίνωσε την αναστολή των διαπραγματεύσεων με την Κροατία όσον αφορά την οικονομική και εμπορική συμφωνία λόγω της έναρξης στρατιωτικών επιχειρήσεων στην Krajina.

(2) Πρόσφατες εξελίξεις, μετά τα αποτελέσματα των κοινοβουλευτικών και προεδρικών εκλογών στις αρχές του 2000, έχουν αλλάξει ριζικά την πολιτική κατάσταση στην Κροατία. Η νέα κυβέρνηση της Κροατίας έχει δεσμευθεί πλήρως να εφαρμόσει ένα πρόγραμμα πολιτικής και οικονομικής μεταρρύθμισης σύμφωνα με τους όρους της διαδικασίας Σταθεροποίησης και Σύνδεσης της Ευρωπαϊκής Ένωσης για τις χώρες της Νοτιοανατολικής Ευρώπης.

(3) Το Συμβούλιο Γενικών Υποθέσεων στις 24 Ιανουαρίου 2000 εξέδωσε ειδική δήλωση για την Κροατία και επανέλαβε ότι είναι έτοιμο να βοηθήσει την Κροατία προκειμένου αυτή να ανταποκριθεί στις προκλήσεις που αντιμετωπίζει για τη σύσφιξη των σχέσεών της με την Ευρωπαϊκή Ένωση.

(4) Κατόπιν προσκλήσεως του Συμβουλίου Γενικών Υποθέσεων στις 14 Φεβρουαρίου 2000, η Επιτροπή συνέταξε έκθεση στις 24 Μαΐου 2000 σχετικά με τη σκοπιμότητα έναρξης διαπραγματεύσεων για τη σύναψη συμφωνίας Σταθεροποίησης και Σύνδεσης με την Κροατία. Η έκθεση αυτή υιοθετήθηκε από το Συμβούλιο Γενικών Υποθέσεων στις 14 Ιουνίου 2000 και στη συνέχεια η Επιτροπή εξέδωσε στις 19 Ιουλίου 2000 σύσταση προς το Συμβούλιο για την έναρξη διαπραγματεύσεων.

(5) Είναι εξαιρετικά σημαντικό να φανεί η υποστήριξη της Ευρωπαϊκής Ένωσης προς την Κροατία σήμερα κατά την εφαρμογή προγράμματος πολιτικής και οικονομικής μεταρρύθμισης το οποίο καταρτίστηκε μετά τις εκλογές των αρχών του 2000, σύμφωνα με την διαδικασία Σταθεροποίησης και Σύνδεσης της Ευρωπαϊκής Ένωσης, υποστηρίζοντας τις επενδυτικές δραστηριότητες της Κροατίας στην ανάπτυξη της υποδομής και του ιδιωτικού τομέα.

(6) Επομένως, είναι σκόπιμο να δοθεί εντολή εγγύησης στην ΕΤΕ, για να της επιτρέψει να υπογράφει πράξεις χορήγησης δανείων στην Κροατία. Η ΕΤΕ έχει δηλώσει ότι είναι ικανή και πρόθυμη να επεκτείνει στην Κροατία τα δάνεια που χορηγεί από ίδιους πόρους, σύμφωνα με το καταστατικό της.

(7) Στις 31 Οκτωβρίου 1994, το Συμβούλιο εξέδωσε τον κανονισμό (ΕΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις(3).

(8) Η απόφαση 2000/24/ΕΚ του Συμβουλίου(4) παρέχει στην ΕΤΕ μια κοινοτική εγγύηση σε περίπτωση ζημιών από δάνεια για σχέδια εκτός της Κοινότητας (Κεντρική και Ανατολική Ευρώπη, Μεσογειακές χώρες, Λατινική Αμερική και Ασία και Δημοκρατία της Νότιας Αφρικής).

(9) Η εν λόγω συνολική εγγύηση που καλύπτει τη γενική εντολή για τα εξωτερικά δάνεια που χορηγεί η ΕΤΕ βάσει της απόφασης 2000/24/ΕΚ, θα πρέπει να επεκταθεί στην Κροατία. Τα ανώτατα όρια για δάνεια θα πρέπει να αυξηθούν προκειμένου να επιτρέψουν την επέκταση των αντίστοιχων δανειακών διευκολύνσεων για την Κροατία. Για τον λόγο αυτό, η απόφαση 2000/24/ΕΚ θα πρέπει να τροποποιηθεί αναλόγως.

(10) Για την έκδοση της παρούσας απόφασης, η συνθήκη δεν προβλέπει άλλες εξουσίες δράσης εκτός από εκείνες του άρθρου 308,

ΑΠΟΦΑΣΙΖΕΙ:

Άρθρο 1

Στην απόφαση 2000/24/ΕΚ, το άρθρο 1 τροποποιείται ως εξής:

1. Στην παράγραφο 1, δεύτερο εδάφιο, η δεύτερη πρόταση τροποποιείται ως εξής:

α) Στην εισαγωγική φράση, οι όροι "18410 εκατομμύρια ευρώ" αντικαθίστανται από τους όρους "18660 εκατομμύρια ευρώ".

β) Στην πρώτη περίπτωση, οι όροι "8680 εκατομμύρια ευρώ" αντικαθίστανται από τους όρους "8930 εκατομμύρια ευρώ".

2. Στην παράγραφο 2, πρώτη περίπτωση, παρεμβάλλεται η λέξη "Κροατία" μετά τη λέξη "Βουλγαρία".

Άρθρο 2

Η παρούσα απόφαση παράγει αποτελέσματα από την ημερομηνία της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 7 Νοεμβρίου 2000.

Για το Συμβούλιο

Ο Πρόεδρος

L. Fabius

(1) ΕΕ C 311 E της 31.10.2000, σ. 329.

(2) Γνώμη η οποία διατυπώθηκε στις 16 Οκτωβρίου 2000 (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 293 της 12.11.1994, σ. 1· κανονισμός όπως τροποποιήθηκε από τον κανονισμό (ΕΚ, Ευρατόμ) αριθ. 1149/1999 (ΕΕ L 139 της 2.6.1999, σ. 1).

(4) ΕΕ L 9 της 13.1.2000, σ. 24.